ΚΟΙΝΗ ΘΕΣΗ (ΕΚ) αριθ. 39/2002

η οποία καθορίστηκε από το Συμβούλιο στις 15 Απριλίου 2002

για την έκδοση του κανονισμού (ΕΚ) αριθ. .../2002 του Ευρωπαϊκού Κοινοβουλίου και του Συμβουλίου, της ..., περί τροποποίησης του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα

(2002/C 145 E/06)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285(1),

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης(3),

Εκτιμώντας τα εξής:

(1) Ο κανονισμός (EΚ) αριθ. 577/98 του Συμβουλίου(4) ορίζει τις βασικές διατάξεις για μια δειγματοληπτική έρευνα εργατικού δυναμικού, σχεδιασμένη ώστε να παρέχει συγκρίσιμα στατιστικά στοιχεία για το επίπεδο, τη διάρθρωση και την εξέλιξη της απασχόλησης και της ανεργίας στα κράτη μέλη.

(2) Η ταχεία εφαρμογή από όλα τα κράτη μέλη της συνεχούς δειγματοληπτικής έρευνας εργατικού δυναμικού στην Κοινότητα, η οποία απαιτείται από τον κανονισμό (EΚ) αριθ. 577/98, θεωρήθηκε δράση προτεραιότητας στο σχέδιο δράσης για τις στατιστικές απαιτήσεις σχετικά με την ΟΝΕ το οποίο ενέκρινε το Συμβούλιο στις 19 Ιανουαρίου 2001.

(3) Έχει ήδη περάσει αρκετός χρόνος από την ημερομηνία κατά την οποία τέθηκε σε ισχύ ο κανονισμός (EΚ) αριθ. 577/98 ώστε να έχουν όλα τα κράτη μέλη τη δυνατότητα να προβούν στις σχετικές ρυθμίσεις και ενέργειες που απαιτούνται για την πλήρη εφαρμογή του εν λόγω κανονισμού. Ωστόσο, δεν προέβησαν όλα τα κράτη μέλη σε ανάλογες ρυθμίσεις και ενέργειες. Συνεπώς, η παρέκκλιση που επιτρέπει στα κράτη μέλη να περιορίζονται σε μία ετήσια έρευνα θα πρέπει να υπόκειται σε κάποιο χρονικό περιορισμό.

(4) Τα αναγκαία μέτρα για την εφαρμογή του κανονισμού (EΚ) αριθ. 577/88 θα πρέπει να θεσπισθούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).

(5) Ο κανονισμός (EΚ) αριθ. 577/98 θα πρέπει, κατά συνέπεια, να τροποποιηθεί ανάλογα.

(6) Ζητήθηκε η γνώμη της Επιτροπής Στατιστικού Προγράμματος, η οποία συστάθηκε με την απόφαση 89/382/EΟΚ, Ευρατόμ του Συμβουλίου(6), σύμφωνα με το άρθρο 3 της εν λόγω απόφασης,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΚ) αριθ. 577/98 του Συμβουλίου τροποποιείται ως εξής:

1. Στο άρθρο 1, η δεύτερη παράγραφος αντικαθίσταται από το ακόλουθο κείμενο: "Πρόκειται για μια συνεχή έρευνα που παρέχει τριμηνιαία και ετήσια αποτελέσματα· ωστόσο, κατά τη διάρκεια μιας μεταβατικής περιόδου η οποία δεν διαρκεί μετά το 2002, τα κράτη μέλη που δεν είναι σε θέση να διενεργούν συνεχή έρευνα, πραγματοποιούν μόνο μία ετήσια έρευνα την άνοιξη.

Κατά παρέκκλιση η μεταβατική περίοδος παρατείνεται:

α) μέχρι το 2003 για την Ιταλία,

β) μέχρι το 2004 για την Γερμανία υπό τον όρο ότι η Γερμανία παρέχει, σε αντικατάσταση, τριμηνιαίες εκτιμήσεις για τα κύρια τμήματα της δειγματοληπτικής έρευνας εργατικού δυναμικού καθώς και την μέση ετήσια εκτίμηση για μερικά ειδικά τμήματα της δειγματοληπτικής έρευνας εργατικού δυναμικού."

2. Το άρθρο 8 αντικαθίσταται από το ακόλουθο κείμενο: "Άρθρο 8

Διαδικασία

1. Η Επιτροπή επικουρείται από την Επιτροπή Στατιστικού Προγράμματος η οποία συστάθηκε με το άρθρο 1 της απόφασης αριθ. 89/382/EOK, Ευρατόμ, του Συμβουλίου(7).

2. Όταν γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/EΚ(8), τηρουμένων των διατάξεων του άρθρου 8 της ίδιας απόφασης.

Η προθεσμία που προβλέπεται στο άρθρο 5 παράγραφος 6 της απόφασης 1999/468/EΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της."

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 270 E της 25.9.2001, σ. 23.

(2) ΕΕ C 48 της 21.2.2002, σ. 67.

(3) Γνώμη του Ευρωπαϊκού Κοινοβουλίου της 11ης Δεκεμβρίου 2001 (δεν δημοσιεύθηκε ακόμα στην Επίσημη Εφημερίδα), Κοινή Θέση του Συμβουλίου της 15ης Απριλίου 2002 και Απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 77 της 14.3.1998, σ. 3.

(5) ΕΕ L 184 της 17.7.1999, σ. 23.

(6) ΕΕ L 181 της 28.6.1989, σ. 47.

(7) ΕΕ L 181 της 28.6.1989, σ. 47.

(8) ΕΕ L 184 της 17.7.1999, σ. 23.

ΣΧΕΔΙΟ ΣΚΕΠΤΙΚΟΥ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 13 Ιουνίου 2001, η Επιτροπή διαβίβασε στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου περί τροποποίησης του κανονισμού (ΕΚ) αριθ. 577/98 για τη διενέργεια δειγματοληπτικής έρευνας εργατικού δυναμικού στην Κοινότητα.

2. Η ανωτέρω πρόταση βασίζεται στο άρθρο 285 της Συνθήκης, σύμφωνα με το οποίο εφαρμόζεται η διαδικασία συναπόφασης με το Ευρωπαϊκό Κοινοβούλιο η οποία προβλέπεται στο άρθρο 251 της Συνθήκης.

3. Το Ευρωπαϊκό Κοινοβούλιο ενέκρινε την πρόταση της Επιτροπής χωρίς τροπολογίες σε πρώτη ανάγνωση στις 11 Δεκεμβρίου 2001.

4. Η Οικονομική και Κοινωνική Επιτροπή γνωμοδότησε στις 14 Ιανουαρίου 2002.

5. Το Συμβούλιο καθόρισε την κοινή θέση του σύμφωνα με τις διατάξεις του άρθρου 251 της Συνθήκης στις 15 Απριλίου 2002.

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση αποσκοπεί στην τροποποίηση του κανονισμού (ΕΚ) αριθ. 577/98, ώστε να εξασφαλίζεται ότι όλα τα κράτη μέλη διενεργούν συνεχή δειγματοληπτική έρευνα του εργατικού δυναμικού. Θα ανακληθεί η δυνατότητα των κρατών μελών, για τα οποία «είναι δυσχερής η διενέργεια συνεχούς έρευνας» να πραγματοποιούν μόνο μια ετήσια έρευνα.

Εξάλλου, η πρόταση αναπροσαρμόζει τις διατάξεις του ανωτέρω κανονισμού τα σχετικά με την επιτροπολογία, σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση ακολουθεί την πρόταση της Επιτροπής, την οποία ενέκρινε το Ευρωπαϊκό Κοινοβούλιο, με την προσθήκη παρεκκλίσεων για την Ιταλία και τη Γερμανία ώστε να επιτραπεί στα εν λόγω κράτη μέλη να προβούν στην αναγκαία τεχνική προετοιμασία για τη διενέργεια συνεχούς έρευνας.

Στην περίπτωση της Ιταλίας, προβλέπεται παρέκκλιση επί ένα έτος, ήτοι ως τα τέλη του 2003.

Στην περίπτωση της Γερμανίας, προβλέπεται παρέκκλιση επί δύο έτη, ήτοι ως τα τέλη του 2004, υπό τον όρο ότι η Γερμανία θα παρέχει, σε αντικατάσταση, τριμηνιαίες εκτιμήσεις για τα κύρια τμήματα της δειγματοληπτικής έρευνας εργατικού δυναμικού καθώς και τη μέση ετήσια εκτίμηση για μερικά ειδικά τμήματα της δειγματοληπτικής έρευνας εργατικού δυναμικού. Η παροχή των ανωτέρω πληροφοριών θα προστατεύσει την ακεραιότητα των κοινοτικών στατιστικών κατά την μεταβατική περίοδο - ήτοι ενόσω η Γερμανία δεν θα διαβιβάζει στοιχεία προερχόμενα από διαρκή έρευνα - και θα εξασφαλίσει τακτικότερα και ειδικότερα στοιχεία σε σχέση με εκείνα που συγκεντρώνονται επί του παρόντος από την ετήσια έρευνα.

IV. ΣΥΜΠΕΡΑΣΜΑ

Το Συμβούλιο θεωρεί ότι οι τροποποιήσεις που εισάγονται στην κοινή θέση του συνάδουν πλήρως με τους στόχους του προτεινόμενου κανονισμού και αποβλέπουν στην πλήρη εφαρμογή του κανονισμού το συντομότερο δυνατό.